De tar loven i egne hender, og publiserer navn og bilder av antatte pedofile på nettet.

– Vi vil vise foreldre hva som foregår på internett. Vi vil avsløre og avskrekke pedofile, sier nettaktivisten som kaller seg «Term» til TV 2.

«Term» er en norsk gutt i starten av 20-årene. Fra hjemmet sitt et sted på Østlandet inngår han i gruppen Anonymous Norge.

Han og en rekke andre likesinnede starter med den selvpålagte oppgaven med å avsløre norske pedofile og overgripere på nettet.

«Term» sier at flere titalls aktivister vil bidra. Angrepet er annonsert på Facebook, og 129 personer skriver at de skal delta.

I en video lastet opp på internett, sier gruppens norske bakmenn at de er lei av at myndighetene ikke gjør nok med å bekjempe problemet, og at de derfor nå skal avsløre bakmennene og brukerne av barneporno på nettet.

Ifølge «Term» er ikke foreldre klar over hvor utsatte barn er på nettet.

SAMTALELOGGER: Alt som blir skrevet mellom de uvitende mennene og nettaktivistene blir loggført. Samtalene lastes opp på nett, og kan deles videre til andre.

FALSK: Med falske profiler som dette, sier nettaktivistene at de skal avsløre pedofile på internett.

– GRISETE: «Term» vet at det de gjør er ulovlig, og beskriver selv fremgangsmåten deres som «grisete». FOTO: TORGEIR NYGÅRD

PUBLISERT: Dette er kontaktinformasjonen til en person nettaktivistene mener er pedofil. Alt av informasjon som nettaktivistene henter inn, publiseres på nettet. TV 2 har anonymisert innholdet i dokumentet.

– Vi vil bevisstgjøre folk og foreldre om hvor lett og hvor utbredt det er å finne bilder av andre foreldres barn. Foreldre må være mer bevisst på hva barn kan bli utsatt for på nettet.

Nettsteder

TV 2 har vært i kontakt med flere personer som sier de skal delta i angrepene. Ingen av dem tør stå frem med navn, og sier at de vet at tingene de gjør er ulovlig.

«Term» sier at han kun kjenner identiteten til et knippe av sine sammensvorne.

– Vi er et nettverk fra hele landet med de samme interessene, sier han til TV 2.

Nettaktivistene sier at angrepet vil skje på flere måter. Den ene fremgangsmåten vil være å ta ned nettsider som distribuerer barneporno.

En angivelig hemmeligstemplet «svarteliste» utarbeidet av Kripos, skal ha funnet veien til Wikileaks. Telenor og Kripos samarbeider om å oppdatere listen, og det er blant annet nettsider fra denne listen som Anonymous vil ta ned.

Falske profiler

Den andre metoden er å utgi seg for å være mindreårige jenter på sosiale medier.

Både ved aktivt oppsøke eldre menn og ved å bli kontaktet selv, forsøker nettaktivistene å dokumentere det de mener er ulovlige aktiviteter.

TV 2 har fått tilgang til en av de fiktive profilene som gruppen bruker. «Jenta» på profilen er en ung jente. Bildene viser jenta i dagligdagse situasjoner og feriebilder. Bildene har de tatt fra andre nettsteder.

– Vi bruker grisete taktikker. Vi gjør det vi må for å avsløre, sier «Term».

«Doxing»

Når de mener de har fått bevisene de trenger, avsløres vedkommende på nettet.

Fremgangsmåten kalles «doxing» blant nettaktivistene. Fullt navn, samtalelogger, bilder, telefonnummer, adresser og annen informasjon brettes ut på nettet.

Nettaktivisten sier han har ingen betenkeligheter med å legge ut så sensitiv informasjonen på nettet, selv om det kan være ulovlig.

– Vi ser jo ganske sterke beviser. Finner vi noe, publiserer vi det offentlig. Folk kan vurdere funnene våre selv. Om de blir hengt ut, så er det mer eller mindre deres egen feil, sier han til TV 2.

Kripos har siden 2004 utarbeidet en liste over domener og websider som inneholder overgrepsmateriale som er straffbart etter norsk lov.

– De fleste internett-leverandører i Norge har inngått avtale med Kripos om tilgang til denne listen slik at de kan blokkere domene for sine brukere, forklarer leder seksjon for seksuallovbrudd i Kripos, Lena Reif til TV 2.

Kripos ønsker ikke privat etterforskning

Seksjonslederen mener det er uheldig at private aktører tar «loven i egne hender» og starter egen etterforskning.

– Det er kun politiet som skal etterforske straffbare forhold, noe som er viktig for å ivareta rettssikkerheten og rettighetene til de involverte. Dette er viktig for en rettsstat som Norge. Vi oppfordrer heller personer som har opplysninger om straffbare forhold om å ta kontakt med politiet, enten lokalt politi eller Kripos via vårt tipsmottak, sier Reif.

Tips om seksuell utnytting av barn kan sendes til www.tips.kripos.no